Rijeka, 28. veljače 2020.

**OBJAVA ZA MEDIJE**

**NEEDCOMPANY FESTIVAL – TJEDAN DANA VRHUNSKOG UMJETNIČKO-IZVEDBENOG PROGRAMA U RIJECI**

*Belgijska umjetnička skupina Needcompany publici će se predstaviti s tri predstave i izložbom*

**Od 29. veljače do 6. ožujka 2020.** u Rijeci će se **u sklopu programskog pravca Doba moći Rijeke 2020 – Europske prijestolnice kulture** održati jedinstveni **Needcompany festival**. Belgijska umjetnička skupina **Needcompany**, **jedna od najvažnijih predstavnica suvremenog europskog teatra** u sedam dana trajanja festivala izvest će **tri predstave** – **„Koncert benda koji gleda u krivom smjeru“, „Sve što je dobro“ i „Zauvijek“**, a u sklopu festivala bit će otvorena i **izložba „18 videa“.**

Predstava **„Sve što je dobro“** u sklopu Festivala će doživjeti svoju regionalnu premijeru, a **kreirana je upravo za potrebe riječkog EPK. Nastala je u koprodukciji RIJEKE 2020 u partnerstvu s HNK Ivana pl. Zajca, Needcompanyja i njihovih partnera.**

**Ujedinjavanje Europe kroz umjetnost**

U svojem umjetničkom radu ova umjetnička skupina **otvara velike, ponekad i teške teme naše zajedničke europske povijesti** kao i naše sadašnjosti **stavljajući u središte interesa uvijek problem**, a tek onda rješenje što je vidljivo i iz okolnosti u kojima je skupina i nastala 1986. godine kada su je u Bruxellesu osnovali umjetnici **Jan Lauwers i Grace Ellen Barkley**.

*„Politička situacija u Belgiji u to vrijeme izuzetno je utjecala na osnivanje Needcompanyja. U to je vrijeme u Belgiji neofašizam bio poprilično snažan i to je bilo loše okruženje za stvaranje umjetnosti, a ja smatram kako je upravo umjetnost dobar put ujedinjavanja Europe. Na neki sam se način morao odreći svog materinjeg jezika i orijentirati se na engleski, ali i neke druge jezike kako bi sa svojom umjetnosti došao do što većeg broja ljudi i tako je sve počelo.* ***Europa se mora ujedinjavati kroz kulturu i umjetnost i zato smo i mi ovdje u godini kada Rijeka nosi titulu Europske prijestolnice kulture****“*, istaknuo je **Jan Lauwers** i dodao kako su članovi ansambla ove umjetničke skupine različitih nacionalnosti i kako svatko od njih govori najmanje tri strana jezika.

*„Izuzeto sam ponosna što je Needcompany prisutan od samih početaka kreiranja kazališnog programa u sklopu programskog pravca Doba moći. Već smo prošle godine imali prilike pogledati njihovu predstavu 'Slijepi putnik' u sklopu pretprograma Europske prijestolnice kulture, a sada ćemo moći pogledati čak tri predstave i jednu izložbu i zahvalna sam i sretna što će riječka publika kao i svi naši gosti moći uživati u tom programu“*, istaknula je direktorica Rijeke 2020, **Emina Višnić**.

Predstave Needcompanyja i cijeli njihov umjetnički rad teško je ugurati u klasične kategorije. Neki će, govoreći o njima, spominjati postdramski teatar, drugi će se fokusirati na njihovu višejezičnost i internacionalizam. Mnogi će ih obožavati, neki ih neće razumjeti, ali ono što je sigurno jest da nitko neće ostati ravnodušan.

**Uvodni razgovor, izložba „18 videa“ i predstava „Koncert benda koji gleda u krivom smjeru“**

**Prvog dana festivala, 29. veljače** **u Zajc Labu** (bivši Ivex, Delta 5/I) **s početkom u 18:30 sati** održat će se **razgovor pred publikom i s publikom** o iskustvu gledanja i promišljanja postdramskog teatra čime se **publiku uvodi u Needcompany festival**.

U razgovoru će sudjelovati: **Nina Violić**, nagrađivanja kazališna i filmska glumica, dramska prvakinja HNK u Zagrebu, **Agata Juniku**, teatrologinja i docentica na Odsjeku za dramaturgiju Akademije dramske umjetnosti u Zagrebu, kazališni kritičar **Igor Ružić** i kazališni redatelj **Ivan Plazibat** koji je pohađao –  Venice Biennale Theatre Workshop Jan Lauwers 2015., dok će kustosica i povjesničarka umjetnosti **Ivana Meštrov** i voditeljica programskog pravca *Slatko i slano***Morana Matković** uvesti posjetitelje u izložbu **„18 videa“**.

**Izložba će se otvoriti u 19:30 u DeltaLabu001** (prizemlje zgrade Ivexa). Autorice izložbe su **Grace Ellen Barkley i Lot Lemm** koja je članica skupine od 1993. godine, a ovaj umjetnički dvojac poznat je pod imenom **Lemm&Barkley**.

Nakon otvorenja izložbe **u Hrvatskog kulturnom domu na Sušaku s početkom u 21 sat** održat će se predstava **„Koncert benda koji gleda u krivom smjeru“** **Maartena Saghersa** koji se pridružio Needcompanyju 2001. godine i koji s Janom Lauwersom i Grace Ellen Barkley čini jezgru ove umjetničke skupine.

U ovoj predstavi o trudu koji je nužan Marteen Seghers i Rambout Willems glume gitarista i pjevača, a Nikolas Field bubnjara.

**Predstava „Sve što je dobro“**

Predstava **„Sve što je dobro“** posebna je atrakcija za gledatelje i odigrat će se u dva termina – **3. i 4. ožujka u HNK Ivana pl. Zajca, oba dana s početkom u 19:30 sati.** Regionalna je to premijera predstave nastale u koprodukciji Rijeke 2020, HNK Ivana pl. Zajca, Needcompayja i njihovih partnera, a autor i redatelj predstave je Jan Lauwers.

Ova predstava **govori o gubitku i nadi**, to je ljubavna priča u vrijeme kada Europa žrtvuje svoje vrijednosti, a velika grupa ljudi podliježe mržnji i netoleranciji. Radnja predstave započinje 2014. godine kada se Jan Lauwers susreće s izraelskim elitnim vojnikom i ratnim veteranom Elikom Nivom koji je nakon teške nesreće i dugotrajne rehabilitacije postao profesionalni plesač.

**Ova će predstava biti prevedena odnosno titlovana na hrvatski jezik**, dok su ostale dvije predstave pretežno plesno-vokalnog karaktera i prijevod nije potreban.

**Predstava „Zauvijek“**

**Zadnja predstava** koja će se odigrati u Rijeci u sklopu Needcompany festivala je predstava **„Zauvijek“** koja je na repertoaru **6. ožujka u HNK Ivana pl. Zajca s početkom u 19:30 sati.**

Autorica predstave i koreografije je **Grace Ellen Barkley**, a nastala je prema kompozicijama Gustava Mahlera. U predstavi se Barkley bavi istim pitanjima kao i Mahler, a riječ je **o prolaznosti vremena i smrti na kraju puta.**

Maarten Seghers igra mračnu ulogu očajnog pjevača bez pratnje koji pobuđuje sjećanja na tugu Mahlerovog usamljenog lutalice; golema glazbena pratnja ga je napustila i sada, gol, pjeva djeliće pjesme rastanka koja bez instrumentalne pratnje zvuči sasvim apstraktno. No, iza njega, dvoje plesača nježnim i suptilnim plesom uprizoruju nestale harmonije kao podsjetnik na utočište orkestra: vezivno tkivo zajedništva koje nestaje kada smo suočeni sa smrću.

**Popusti na ulaznice za predstave**

Ulaznice za predstave se mogu kupiti preko [**online sustava Eventim**](https://www.eventim.hr/hr/izvodjac/needcompany-festival-2084/profile.html)**, u HNK Ivana pl. Zajca, u RiHubu** (Ivana Grohovca 1a), **te sat vremena prije početka predstave 29. veljače u HKD- u na Sušaku**.

**Za grupne dolaske** na Needcompany predstave, tj. za one koji kupe 8 ili više ulaznica, odobrava se **popust od 30%.**

Za **studente i umirovljenike** odobrava se popust na kupnju ulaznice od **40%.**

Također, u ponudi je i **festivalska ulaznica** (koja uključuje sve tri predstave). U cijeni festivalske ulaznice obračunat je popust od **20%** (festivalska ulaznica može se kupiti u HNK Ivana pl. Zajca, u RiHubu, te sat vremena prije početka predstave 29.02. u HKD-u na Sušaku).

Unaprijed zahvaljujem na objavi.

Rijeka 2020

Odnosi s medijima – Iva Balen

[iva.balen@rijeka2020.eu](mailto:iva.balen@rijeka2020.eu), M. 0993125489